© Господари на ефира

В прокуратурата се обсъжда дали има данни за лъжесвидетелстване и набедяване от страна на репортера на "Господари на ефира" Димитър Върбанов. Това заяви за "Дневник" говорителят на главния прокурор Румяна Арнаудова. В същото време държавното обвинение не поиска постоянния арест на задържаните и обвинени за нанасяне на леки телесни повреди по хулигански подбуди. Така след заседанието на съда двамата задържани бяха пуснати от ареста.

Промяната в действията на прокуратурата идват от разпространени в медиите кадри от охранителните камери на склада, съхраняващ храни с изтекъл срок на годност, на които се вижда, че управителят на склада и негов служител избутват Върбанов извън склада, след което затварят вратата, без да му нанасят удари или да го хвърлят от някъде. Впоследствие той лежи известно време, подпрян на единия си лакът, докато операторът му го снима, а след това ляга по гръб, изчаквайки да дойдат повиканите полицаи. Когато униформените идват, те помагат на репортера да стане и олюлявайки се, да седне на пейка.

Първоначално за случая бе съобщено в новините по "Нова телевизия" в сряда вечерта. На сайта на телевизията заглавието бе "Нападнаха журналиста Димитър Върбанов". В статията се казва, че Върбанов е хвърлен върху бетонова площадка, като е получил наранявания по ръцете и главата. Настанен е в Спешното отделение във Велико Търново. На следващия ден в предаването на "Господари на ефира" по случая се говореше не за побой, а за проявена към репортер агресия.

Досега прокуратурата не е разполагала с видеозаписи и затова е наложила прокурорско задържане за 72 часа на обвинените, обясни Арнаудова. Затова и прокурорите във Велико Търново обсъждат дали да повдигнат обвинение за лъжесвидетелстване или набедяване на Върбанов, защото пред разследващите той много подробно е обяснил как са му били нанесени телесните наранявания. А въз основа на тези показания прокуратурата е взела решение да иска най-тежката мярка за неотклонение "задържане под стража" на обвинените.

Още от началото на случая прокуратурата реши да приложи "цялата строгост на закона", както призова премиерът Бойко Борисов от Ню Йорк в четвъртък. Днес вицепремиерът Валери Симеонов заяви, че поведението на Върбанов е казвало "Набий ме", макар и да не бил бит. "Виждам поведението на журналиста, че не е такова каквото би трябвало да бъде и че той си предизвиква избутване", коментира Симеонов пред журналисти днес. Според него "този тип поведение не е в полза на никой, не е от полза на разследващата журналистика. Той напомни и че Върбанов е влязъл в частна собственост, която се още по Конституция в България частната собственост е неприкосновена".

"Нова телевизия" се разграничи от репортера на "Господари на ефира"

В контекста на събитията, свързани с репортера на "Господари на ефира" Димитър Върбанов, Нова Броудкастинг Груп е силно обезпокоена от погрешното внушение, което журналистът е създал. Въпреки че "Господари на ефира" е външна продукция с изцяло независима редакционна политика, Нова Броудкастинг Груп не приема подобни методи, несъвместими с принципите на професионалната разследваща журналистика. Медията се разграничава от случилото се и ще потърси отговорност от продуцента, се казва позиция на телевизията.

Записите от охранителните камери на склада бяха разпространени от сайта "Медиапул" и показват хронологията на случилото се. "Дневник" публикува част от кадрите, които събра в едно видео за повече удобство.